Vinski bon ton
Kada je boca sa vinom, poslije dugog puta od vinograda, stigla na vašu trpezu, potrebno joj je ukazati dužnu pažnju jer su u njenom sadržaju utkana sva znanja i napori zaposlenih vinogradara i vinara sa ćemovskog polja.
Pogledajte najprije etiketu. Ona će Vam reći osnovne podatke o vinu, njegovom kvalitetu i proizvodjaču. Nastojite da kupite kvalitetna, autohtona vina. Sa njima bi trebalo da budete zadovoljni i Vi i Vaši gosti. Oko grlića boce, obmotajte salvetu, kako Vam se nebi desilo da se vino sliva na stoljnjak. Odstranite plastičnu kapicu, obrišite čep, a potom pažljivo pristupite otvaranju boce, odgovarajućim otvaračem, čije svrdlo treba da stigne do pred kraj zapušača. Pažljivo izvaditi vadičep, a potom izvući prstima zapušač, tako da ne dodje do "pucanja". Učvrstiti grlić salvetom, pomirisati čep i ako je uredu, sipa se malo vina u odgovarajuću čašu. Domaćin tako proba vino, a potom sipa gostima.
Čaše treba da su sa drškom, od tankog stakla, bez aplikacija i uvijek se drže za dršku, a nikako za tijelo. Ovo iz nekoliko razloga: ostavljate trag prstiju na čaši, grijete vino svojom toplotom, a ne možete da vidite kako vino iskri. Temperatura serviranja vina je izuzetno važna. Bijela vina se serviraju na temperaturi od 9-14C, crvena od 15-20C, a pjenušava od 8-10C. Stara, arhivska vina potrebno je otvoriti bar sat vremena prije serviranja uz pažljivo presipanje u dekanter, kako bi vino primilo kiseonik, a eventualni talog ostao u boci.
Vino se pije malim gutljajima kako bi sva čula bila angažovana. Mišljenje da ne treba piti više različitih vina tokom jednog objeda je najveća zabluda. Treba voditi računa da je zadatak vina da upotpuni, uzvisi i oplemeni gastronosmki doživljaj. Uz vino obavezno treba poslužiti mineralnu vodu ili soda vodu, koja se ne miješa sa vinom.
Uz ova osnovna pravila o vinskom bontonu, ne treba zaboraviti da umjerena potrošnja vina treba da uveća ljudsku sreću, spriječi zavist i zagrije dušu.
Ako ovako budete postupali, pa čak i ako prekršite neka vinska pravila, nećete pogriješiti!